  Виталий Пронин Таяз аре студентъёс ас вылазы пуны куэз мертазы.16-тӥ шуркынмонысен арня ӵоже Удмурт кун университетын ортчиз институтъёс куспын  ӵошатскон.Серекъян, бӧрдон, керетон, шумпотон - мар гинэ ӧй вал куинь арня репетициос куспын! Со вал «Огни большого вуза» ужрадлы дасяськон. Удмурт кылосбуръя, финно-угроведениея но журналистикая институтысь егитъёс «Прощай, овраг!» постановкаенызы вормисе потӥзы. Жаляса верано, институтлэн удмурт кылосбуръя ёзысьтыз кык сяна шудӥсьёс ӧй вал. Журналистъёс шумприч луэменызы, вылды, институтын валтӥсь инты басьто.Таяз аре студентъёс ас вылазы пуны куэз мертазы. Номер жаг куян нюкын улӥсь пуныос сярысь. Котькудӥз пуны сюлмаз возе Адямиен герӟаськем тодэ ваёнъёссэ. Кинэ ке Адями маялляса сюдӥз, кинэ ке вӧсь кариз, кинэ ке куштӥз. Озьы ке но пуныос ялан оскыса улӥзы, котькудӥз куке но аслэсьтыз Кузёзэ шедьтоз на шуыса. Но коӵыш шуак ивор вайиз - нюкез матысь дыре музъемен ӵошкатозы. Табере пуныос бырыны кулэ: кошконо выль улон инты утчаны яке татчы кылёно. Соос дуно луэм нюкысьтызы кошкыны ӧз быгатэ.Огпол огзэ пуныез адями кулытозяз бодыен жугиз. Та учыр бере адями пуныос понна нырысетӥ тушмон луиз. Пуныос кутскизы калыкез кышкатъяны, куртчылыны, уйылыны. Адями ялон поттӥз: нюкын улӥсь пуныосты жалятэк ыбылоно.Та ӝожмыт, малпаськытӥсь спектакль сюлэме пыраклы пыӵаз. Али ке но, ульчаысь куштэм пуныез адӟыкум, сюлэмы шымырске.Евгения Корепанова Туспуктӥз Екатерина Пименова Теги: Егитъёс рецензия  